# BOSNA I HERCEGOVINA

**FEDERACIJA BOSNE I HERCEGOVINE**

# KANTON SREDIŠNJA BOSNA / SREDNJOBOSANSKI KANTON

**SABOR / SKUPŠTINA**

***Broj: 01-04- 1071 / 21***

***Datum: 23.11 .2021.godine***

#### STRUČNA SLUŽBA VLADE

* **Ovdje –**

***ZASTUPNIČKE INICIJATIVE I ZASTUPNIČKA PITANJA POSTAVLJENA***

 ***NA XXIII. SJEDNICI SABORA KANTONA SREDIŠNJA BOSNA ODRŽANOJ 22.11.2021.godine***

**Ponovljena zastupnička pitanja**

**Zastupnica Suzana Krišto: Zastupnička inicijativa upućena Ministarstvu zdravstva i socijalne politike i Zavodu za zdravstveno osiguranje KSB**

Podnosim inicijativu za izmjene i dopune članka 2. Pravilnika o pravu osiguranih osoba na korištenje ortopedskih i drugih pomagala a odnose se na korištenje ortopedskih i drugih pomagala a odnosi se na SPECIJALNI GRUDNJAK za sve oboljele od raka dojke. Navedenim Pravilnikom omogućen je jedan specijalni grudnjak s rokom trajanja od 12 mjeseci. Prijedlog je da imaju dva (2) specijalna grudnjaka na isti period.

Molim da mi dostavite broj oboljelih od raka dojke u posljednje 3 godine na prostoru Kantona Središnja Bosna i razvrstano po općinama.

Obrazloženje:

Evidentan je porast oboljelih od raka dojke od toga su najveći postotak oboljele žene. U svakodnevnom razgovoru sa oboljelima izrazile su da im je ovaj vid pomoći mnogo pomogao kao i olakšanje procedura prukupljanja potrebnih odobrenja.

**Nova zastupnička pitanja**

***Zastupnik Anto Bilić: Zastupničko pitanje upućeno Uredu za evropske integracije, fondove,odnose sa javnošću i kvalitet prema međunarodnom standardu.***

Koliko projekata je ovaj Ured uspio realizirati u 2021.godini ?

Obrazloženje.:

Kažem uspio jer je rad zasigurno otežan zbog pandemije COVID 19.

**Zastupnica Nedžada Tolja: Zastupničko pitanje upućeno Ministarstvu zdravstva i socijalne politike**

Podnosim Inicijativu Ministarstvu zdravstva rada i socijalne politike, kojom se inicira Izmjena Zakona o socijalnoj zaštiti, zaštiti civilnih žrtava rata i zaštiti porodice sa djecom (Sl. novine SBK-a, broj 10/05), a radi ravnopravnog pristupa u rješavanju problematike sljedećih kategorija djece: slabovidne i slijepe djece u osnovnim školama koja ne mogu pratiti nastavu u redovnoj osnovnoj školi, djece sa posebnim potrebama koja trebaju smještaj u centre za edukaciju i rehabilitaciju, djece sa posebnim potrebama kojima je nakon osnovne škole neophodan nastavak školovanja u specijalnim školama ili tretman u centrima za edukaciju i rehabilitaciju uz oslobađanje obaveza učešća roditelja u plaćanju troškova smještaja za sve navedene kategorije.

**Obrazloženje**

Slabovidna i slijepa djeca koja ne mogu pratiti nastavu po prilagođenom planu zahtjevaju poseban oblik školovanja u specijalnim školama. Djeca koja rade po prilagođenom planu, a nakon završetka osnovne škole ne mogu pohađati redovne srednje škole, mogu da nastave školovanje u specijalnim školama ili pak da budu smještena u centrima za edukaciju i rehabilitaciju zbog profesionalnog osposobljavanja ili osamostaljivanja za život. U Srednjobosanskom kantonu ne postoje specijalne škole za slijepu i slabovidnu djecu niti postoje specijalne srednje škole sa određenim usmjerenjima takve vrste pa se djeca mogu školovati u gradovima drugih kantona poput Sarajeva i Zenice. Centar za edukaciju i rehabilitaciju postoji, ali iziskuje dodatne troškove roditelja. Ono što je evidentno i detektovano kao problem jest činjenica da roditelji često nisu u mogućnosti sufinansirati dio troškova koji ne pokriva Ministarstvo zdravstva, rada i socijalne politike, te su takva djeca u neravnopravnom položaju u društvu, najčešće su zaključana u 4 zida i prepušteni sami sebi i svojim roditeljima gdje su im ugrožena osnovna ljudska prava. Domaći i međunarodni pravni akti obrazovanje djece sa posebnim potrebama stavljaju kao imperativ te je društvo dužno da gradi empatiju prema takvim kategorijama i omogući im pravičan pristup obrazovanju, osposobljavanju i osamostaljivanju. Pored toga aktuelni Zakon nije usklađen sa Federalnim zakonom niti su u isti ugrađene odredbe Konvencije o ljudskim pravima i pravima djeteta. S tim u vezi tražim izmjenu gore pomenutnog Zakona u članovima koji tretiraju obavezu učešća roditelja u plaćanju svih troškova prilikom školovanja i stručnog osposobljavanja ili osamostaljivanja djece sa posebnim potrebama te oslobađanje roditelja obaveza plaćanja ili sufinansiranja troškova.

**Zastupnica Dajana Maros: Zastupnička inicijativa upućena
*Ministarstvu obrazovanja, znanosti, mladih, kulture i športa; Ministarstvu zdravstva i socijalne politike***

Konvencijom o pravima djeteta svoj djeci je zajamčeno pravo na zdravu i odgovarajuću prehranu kako bi postigli najvišu razinu zdravlja. U mnogim europskim zemljama škole **imaju svoje kuhinje**u kojima se učenicima nudi zdrava hrana, poput kuhanih jela, voća i povrća, mliječnih proizvoda te se u istim provodi kontrola školskih kuhinja i namirnica koje se prodaju u školama i na automatima. Hrana koja se nudi u većini naših škola siromašna je vitaminima i mineralima i ostalim potrebnim hranljivim tvarima te za posljedicu ima mnoge zdravstvene probleme poput gojaznosti, anemije i sl. Određene promjene po pitanju ovog problema provedene su u Kantonu Sarajevo gdje su uslijedile preporuke prema nekim školama kako situaciju poboljšati. U sklopu promjena, u nekim školama su**uklonjeni aparati sa slatkišima i gaziranim pićima**, a umjesto njih postavljeni su aparati s izvorskom vodom i mliječnim proizvodima. U sklopu preporuka Ministarstva zdravstva KS dobili su jelovnike zdrave hrane koji su prilagođeni uzrastima djece. Posljedice nepravilne prehrane uzrokuju mnoga oboljenja te prekomjerna tjelesna težina u dječjem uzrastu predstavlja rizik za razvoj mnogih bolesti u kasnijem periodu života.

***Na tragu prethodno navedenog, a po uzoru na mnoge škole, i u susjednim državama, koje su dobar primjer i pokazatelj kada je u pitanju briga o zdravlju djece, podnosim inicijativu da se od strane odgovornih ministarstava iznađe rješenje za problem nezdrave prehrane u školama, da li u vidu otvaranja školskih kuhinja gdje bi se služila kuhana i zdrava jela ili na neki drugi ostvariv način.***

**Zastupnica Antonija Miličević: Zastupničkopitanje upućeno Ministarstvu zdravstva i socijalne politike**

Indikatori zdravstvenog stanja pučanstva Kantona Središnja Bosna su nepovoljni, što je povezano sa još uvijek lošom socio-ekonomskom situacijom, životnim navikama , uvjetima stanovanja, uvjetima na radnom mjestu itd. Iako je reforma sustava zdravstva u Federaciji Bosne i Hercegovine bazirana na jačanju primarne zdravstvene zaštite, još uvijek prisutne razlike u dostupnosti pučanstva.

1. Omogućiti SCREENING PROGRAM, rano otkrivanje bolesti u cilju sprečavanja bolesti ( slanja poziva za mamografski pregled ženama starijim od 45 godina ilislanjem poziva muškarcima starijim od 50 godina da kontroliraju prostatu ili debelo crijevo itd.

Obrazloženje:

Ovakvim programom osigurava se kvalitetna skrb i liječenje novootkrivenih bolesnika, da bi se ostvario krajnji cilj, a to je smanjenje smrtnosti i poboljšanje kvalitete života oboljelih.

**Zastupnik Admir Škandro: Zastupničko pitanje upućeno Ministarstvu prostornog uređenja, građenja, zaštite okoliša, povratka i stambenih poslova, tražim odgovor na sljedeće pitanje:**

**Zbog čega ministarstvo ne uvede transfer za pojedince odnosno građane – poticaj za zamjenu zastarjelih sistema grijanja na čvrsto gorivo sa modernijim, efikasnijim, ekonomski isplatljivijim i ekološki prihvatljivijim sistemima grijanja.**

**OBRAZLOŽENJE:**

S obzirom na to da u sastavu ministarstva imamo Fond za zaštitu okoliša, i isti na godišnjem nivou raspolaže sa značajnim sredstvima, smatram da bi ta sredstva trebalo usmjeriti njihovoj stvarnoj namjeni tj.zaštiti okoliša.

Te po uzoru na zemlje okruženja kao i većinu kantona u Federaciji Bosne i Hercegovine pod hitno početi sa subvencioniranjem vlasnika individualnih stambenih objekata prilikom zamjene zastarjelih sistema grijanja (peći/kotlovi na ugalj i ostala čvrsta goriva) certificiranim modernijim sistemima grijanja (toplotne pumpe, solarni paneli, peći/kotlovi na bio masu/pelet).

Ulaganjem u modernizaciju zastarjelih sistema grijanja dobija se na smanjenju potrošnje energije i doprinosi zaštiti okoliša i očuvanju prirodnih resursa.

**Odgovor na sjednici održanoj 22.11.2021.g.**

 **PREDSJEDATELJ SABORA**

 Josip Kvasina, dipl.oec. v.r.